Halla-aho lykkäisi EU-kansanäänestystä suotuisampaan aikaan

Perussuomalaisten puheenjohtajuutta tavoittelevat Jussi Halla-Aho ja Sampo Terho osallistuivat puolueensa vapputapahtumaan Helsingissä. LEHTIKUVA / RONI REKOMAA

STT

Perussuomalaisten puheenjohtaja Timo Soini aloitti vapun kannanotot kirjoittamalla, että puolueen ohdakkeisesti sujunut hallitustaival ei ole yllätys.

– So What? Kuka odotti jotakin muuta? Jos haluaa helppoa elämää, ei pidä mennä politiikkaan tai olla ainakaan puolueen puheenjohtaja, hän kirjoitti.

Päivällä puolueen puheenjohtajaehdokkaista europarlamentaarikko Jussi Halla-aho sekä kulttuuri-, urheilu- ja eurooppaministeriksi nouseva Sampo Terho vakuuttivat vappupuheissaan, että puolueella on kirkkaampi tulevaisuus. Terhon mukaan kuntavaalien tappio pitää myöntää, mutta hallitusvastuussakin puolue pystyy parempaan kannatukseen.

Halla-aho arvioi puheessaan, että juuri nyt kansanäänestystä Suomen EU-erosta ei kannattaisi järjestää. Hän sanoi kannattavansa eroamista Euroopan unionista, mutta nyt järjestettävässä äänestyksessä EU:ssa pysyminen voittaisi Halla-ahon mukaan selkein lukemin. Hänen mukaansa hävitty kansanäänestys tekisi EU-jäsenyyden ongelmista keskustelemisen entistä vaikeammaksi.

– Ennen kansanäänestyksen puuhaamista on tärkeää pyrkiä vaikuttamaan suomalaisten asenteisiin ja kysyä, miksi EU-jäsenyys ei vastaa suomalaisten etua, Halla-aho sanoi.

Terho pitää Halla-ahon näkemystä perusteltuna. Terhon mukaan päätös mahdollisesta kansanäänestyksen vaatimisesta pitää tehdä ennen seuraavia eduskuntavaaleja, esimerkiksi alkuvuodesta 2019.